1. Il-verità mhix kontra tagħna li rridu l-ġid lil dan il-Partit Nazzjonalista. Hija twassalna sabiex nieħdu d-deċiżjonijiet li għandna, kif naraw li huwa tajjeb għall-pajjiż. Tul dawn is-snin, fil-politika rajt li hemm għażliet varji li wieħed irid jikkonfronta. Li taħrab mir-realtà huwa żball, li tagħżel il-mument meta taffrontaha huwa għaqal. Dak qiegħed dejjem f'idejk u jkun żball jekk tħallih għal riħu jew għax-xorti. Tista' tiddeċiedi mill-ewwel u tista' tieħu l-ħin għall-għażla tiegħek, iżda l-importanti hu li tkun taf sewwa l-konsegwenzi tad-deċiżjonijiet li tkun ser tieħu. 2. Huwa dejjem tajjeb li nkunu nafu fejn aħna, min huwa magħna u min ser isostnina. Tlifna membru mill-partit b'għażla diretta tiegħu. Ma tlifniex wieħed li jrid isostni lill-Gvern tal-ġurnata. Għażel, għar-raġunijiet tiegħu, li ma jibqax jikkunsidra ruħu iktar bħala parti mill-grupp parlamentari Nazzjonalista. Ma xtaqtux jieħu din il-linja, bħalma iktar ma xtaqtux li jivvota mal-Oppożizzjoni kontra Richard Cachia Caruana. Però, ħaġa ġġib lil oħra. B'dak il-vot, ċert li fehem li kien fisser li kien qiegħed jieħu pass kontra l-linja tal-għażla tal-maġġoranza fi ħdan il-grupp parlamentari. Għamel id-deċiżjonijiet tiegħu. Ma naqblux magħhom, però għamilhom. Dik hija r-realtà, mhux ser naħirbu minnha. 3. Min għażel li jitlaqna ħa pożizzjoni differenti minn min qisu jrid jibqa', però m'huwiex effettivament magħna. Għalija huwa dejjem tajjeb li nkunu nafu fejn aħna u ma' min aħna. Inkunu ċari ma' xulxin. Min huwa fi ħdanna għandu d-dmir li jagħraf li l-partit jiġi qabel l-aġendi personali tiegħu għax il-valur ta' partit dak huwa. Għaqda u ħidma favur programm, viżjoni ta' Stat demokratiku Ewropew. Ħidma li permezz tagħna l-pajjiż jista' jimxi 'l quddiem b'kemm partit ikun kapaċi jgħarbel fi ħdanu l-ideat, iressaqhom għall-poplu u jimplimentahom. Dan huwa l-prinċipju fundamentali ta' partit politiku. Jekk wieħed anqas dan ma jifhem, allura għandu problema fl-għażliet tiegħu. 4. Għax kull min huwa f'partit għandu l-għażliet tiegħu, għandu l-ġudizzji personali tiegħu. Ġudizzji personali però, m'humiex neċessarjament ir-realtà. Tista' tibqa' mwaħħal ma' ideat żbaljati, tista' tibqa' m'intix f'pożizzjoni li ċċaqlaq lilek innifsek mill-passat, tibqa' żżomm ġewwa fik, imma dan m'huwiex ir-realtà ta' llum. Il-passat qatt ma tista' terġa' ġġibu, speċjalment fil-politika. Għalhekk huwa tajjeb li kull persuna tressaq il-pożizzjoni tagħha u din tiġi diskussa internament. Min kapaċi jagħraf dak li ħana, dak li ġara u jimxi 'l quddiem ikun kontributur rilevanti. Min le, sfortunatament jibqa' fejn hu – maqtugħ mir-realtà. Is-sehem, il-parteċipazzjoni attiva jew passiva f'partit politiku ssarraf f'ħidma aqwa. Biss, din dejjem tiddependi mill-għażliet u l-ġudizzji personali ta' dak li jkun. 5. Inqasna b'persuna, biss dan ma jfissirx li l-każ huwa r-regola. Il-Partit Nazzjonalista huwa magħmul minn maġġoranza ta' persuni onesti, umli, mimlijin b'irġulija u ppreparati biex jagħtu servizz lill-pajjiż. Fi ħdanna hemm diversi li l-għan tagħhom huwa li jgħinu lill-proxxmu, lil dawk li huma minn taħt u mhux lilhom infushom. L-ismijiet tagħhom rari ssibhom fl-aħbarijiet. Jaħdmu fil-kwiet, jaħdmu b'mod effettiv sabiex jibdlu, bil-passi t-tajba, għall-ġid ta' kull persuna. Jirrappreżentaw dak li l-partit dejjem kien. Hemm żgur għaqda interna bejnietna li tul dawn is-snin anzi ħassejtha tikber fid-determinazzjoni tagħha quddiem l-aġir żbaljat ta' ħaddieħor. Hemm għażliet personali ċari u impenjati. 6. Il-fatt li jkollok membri parlamentari li jieħdu l-passi żbaljati li jħossu li għandhom jieħdu ma jirriflettix fuq l-oħrajn. Jekk hemm min ma tista' tikkuntentah b'xejn, jekk hemm min huwa kontinwament bla loġika u raġuni, dan ma jfissirx li l-Kap tal-Partit għandu xi tort. Kull min irid jagħmel ġudizzju tajjeb u jirrispetta l-verità u r-realtà jaf li aġixxa bl-aqwa mod. Kapijiet oħra ta' partiti oħra kienu jikkrollaw, iċedu l-armi u ma jibqgħux jikkumbattu, jum wara jum, għall-ġid tal-poplu. L-għażliet tiegħu kienu u baqgħu mhux dawk li jħares tiegħu personali, imma li jħares 'il quddiem. Il-partit baqa', fil-frattemp, wieħed rilevanti. Baqa' dak li kapaċi jmexxi 'l-pajjiż b'għaqal u esperjenza. Nagħlaq billi ngħid illi jekk dan il-bniedem, Lawrence Gonzi, irnexxielu jżomm il-pajjiż għaddej, bl-ekonomija tikber u x-xogħol jitkattar bid-diffikultajiet kollha li ra ma' wiċċu, x'kapaċi jwettaq iktar meta dawn il-problemi ma jkollux?
L-għażliet personali